text: Els ajuntaments catalans reclamen més autonomia i finançament en l'etapa post COVID-19 Els ajuntaments catalans reclamen més autonomia i finançament en l'etapa post COVID-19 – El Món
  Els ajuntaments catalans reclamen més autonomia i finançament en l'etapa post COVID-19
  Se sumen a la proposta de la federació espanyola de municipis de crear un fons de 5.000 milions per fer front a la crisi
  ACN 08/06/2020 7:43 pm
  La Federació de Municipis de Catalunya ha fet seva la proposta de la Federació Espanyola de Municipis i Províncies que aquest dilluns ha demanat al govern espanyol més capacitat financera i més autonomia per poder contribuir d'una manera més eficaç a la superació de la crisi derivada de la pandèmia. En concret, la proposta reclama facilitar la utilització "íntegra" dels romanents de tresoreria i la flexibilització de l'impacte que l'ús d'aquests fons generi en els paràmetres d'estabilitat pressupostària. Els ajuntaments també demanen que se suspenguin els plans econòmics financers actuals per poder fer front a les necessitats socials i econòmiques derivades de la crisi. A banda, els ajuntaments proposen al govern de l'Estat la creació de dos fons financers, un per a la recuperació social i econòmica, dotat amb 5.000 milions d'euros no reemborsables, i un altre per al sosteniment del transport públic, de 1.725 milions.
  A més, els ens locals reclamen que, un cop superada la crisi, s'abordi "de forma definitiva" una reforma del finançament local que fa "anys" que es demana. L'FMC també s'adreça a la Generalitat per exigir-li que "assumeixi la seva responsabilitat" cap a l'administració local i que aporti "més recursos econòmics" per fer front a la situació actual. En aquest sentit, l'entitat calcula que en aquests mesos d'estat d'alarma el Govern ha rebut més de 621 milions d'euros de l'Estat dels quals "no ha arribat res als Ajuntaments". L'entitat també critica que el Govern ha dissenyat nous protocols d'obertura d'establiments comercials o centres educatius sense tenir en compte que els ajuntaments no tenen previstes les despeses que comportaran. Per això opina que els consistoris no poden ser "responsables i executors" d'uns programes generats per altres administracions "sense garantir-ne els recursos econòmics".
  En aquest sentit afirma que el Fons de Cooperació Local per a administracions municipals que inclou el pressupost de la Generalitat aprovat recentment ha quedat "desfasat" en "poques setmanes", i recorda que la quantitat que s'hi destina "gairebé" s'ha mantingut "sense variacions en els darrers nou anys". Una quantitat, afegeix l'FMC, que no respon a les "urgències" ni "necessitats" del territori a curt i mig termini. Per tot plegat reclamen més capacitat de gestió i més recursos, i en concret que s'augmenti en 200 milions d'euros el Fons de Cooperació Local, que es creï un nou Fons Català per a la reconstrucció social i econòmica amb participació i coresponsabilitat dels ajuntaments i que es reformin la Llei de bases de règim local i la Llei d'hisendes locals per "recuperar el principi d'autonomia local".